text: От днес в Бюрото по труда приемат заявления за ваучери за обучение
  15 юни 2017 г., 09.06 ч.
  От днес бюрата по труда в цялата страна приемат заявления за предоставяне на ваучери за обучение на работещи българи. Този път обаче онези, които получат ваучерите, ще трябва да доплащат за обучението. Размерът на доплащането е 15% от стойността на съответното обучение. Ако лицето избере да получи ваучер за изучаване на чужд език, програмата предвижда 300 учебни часа, чиято номинална стойност е 700 лв. По програмата ще бъдат поети 575 лв., останалите 105 лв. ще се доплатят от лицето, което ще се обучава.
  При избор на обучение по дигитална кампетентност, което е 45 учебни часа и струва 250 лв., по програмата ще бъдат осигурени 212.50 лв., останалите 37.50 лв. ще доплати обучаващият се.
  Най-високо е доплащането при трета степен на професионална квалификация, където стойността на обучението е и най-висока - 1800 лв. за целия курс на обучение, който е 960 учебни часа. Разпределението там е следното: 1530 лв. се осигуряват по програмата, 270 лв. доплаща лицето, което ще се обучава.
  Проектът за предоставяне ваучери за обучение ще предостави възможност на заетите лица в България, които са на трудов договор в предприятия извън държавната администрация и имат средна или по-ниска степен на образование да се включат в курсове за придобиване на професионална квалификация по професии, или в обучения по чужд език или дигитална компетентност.
  Ваучерите са поименни и за получаването им се подава заявление лично в съответното бюро по труда по местоживеенето на кандидата, или по електронен път чрез сайта на Аегенцията по заетостта, където има подробна информация за проекта.
  Бюджетът на проекта е 50 млн.лв., а продължителността 36 месеца. Предимство при одобрението ще имат хора със средно и по-ниско образование. Набирането на кандидати за обучение ще продължи до изчерпване на финансовия ресурс.
  Проектът "Ваучери за заети лица" е съфинансиран от Европейския социален фонд на Европейския съюз чрез ОП "Развитие на човешките ресурси" 2014-2020.